Kansalaisaloitteen rikollisten ulkomaalaisten karkottamisesta laatinut Jarno Rosvall on tyytyväinen, että hän sai kansanedustajia aktivoitumaan.

Helsinkiläisen Jarno Rosvallin, 31, virittämä kansalaisaloite rikoksiin syyllistyneiden ulkomaalaisten karkottamisesta lässähti tänään eduskunnan täysistunnossa. Rosvallin pelisääntöjen tiukentamiseen tähtäävä aloite kääntyi itseään vastaan.

Eduskunnan hallintovaliokunta oli todennut, että Suomen lainsäädäntö on tiukempi kuin kansalaisaloitteessa valmisteltavaksi ehdotettu uusi lainsäädäntö. Eduskunta hylkäsi aloitteen.

Rosvall tunnustaa, että hänen olisi pitänyt kansalaisaloitetta tehdessään olla paremmin selvillä lakipykälistä.

– En niin ymmärrä lakipykäliä ja vähän yllätyksenä tuli, että kansalaisaloite on löyhempi. Sehän ei tietenkään ollut ajatuksena, vaan ajatuksena oli tiukentaa perusteita ja myös se, että karkotusprosessi olisi huomattavasti nopeampi.

Alla olevalla videolla hallintovaliokunnan puheenjohtaja Juho Eerola (ps) kertoo, miksi aloitetta ei kannatettu eduskunnassa.

Rosvall on silti tyytyväinen, että hän pani vireille kansalaisaloitteen. Tarkoitus oli herättää keskustelua. Siinä hän omassa mielessään onnistui.

– Saatiin sohaistua muurahaispesää ja saatiin kansanedustajia aktivoitumaan ja keskustelemaan aiheesta.

Parantamisen varaa on Rosvallin mielestä karkotusprosessissa, joka on liian pitkä.

Rosvall sanoo, että käsittelyajat ovat pitkiä. Lisäksi päätöksistä voidaan valittaa niin, että pahimmillaan karkotuksen saanut ulkomaalainen voi viipyä maassa kolmekin vuotta.

Rosvallin mielestä rikoksiin syyllistynyt pitäisi karkottaa maasta heti, kun ensimmäinen tuomio on lainvoimainen.

– Jos näytöt ovat sellaisia, että pystytään osoittamaan, että ihminen on syyllistynyt rikoksiin. Esimerkkinä tämä, mitä tapahtui pohjoisessa, jossa suomalainen tapettiin. Pihalle saman tien, kun on selvät näytöt.